**Ministru kabineta noteikumu projekta** **“Grozījumi Ministru kabineta 2010.gada 8.jūnija noteikumos Nr.521 „Klimata pārmaiņu finanšu instrumenta finansēto projektu atklāta konkursa „Kompleksi risinājumi siltumnīcefekta gāzu emisiju samazināšanai ražošanas ēkās” nolikums”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I.Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekta “Grozījumi Ministru kabineta 2010.gada 8.jūnija noteikumos Nr.521 „Klimata pārmaiņu finanšu instrumenta finansēto projektu atklāta konkursa „Kompleksi risinājumi siltumnīcefekta gāzu emisiju samazināšanai ražošanas ēkās” nolikums”” (turpmāk – MK noteikumu projekts) sagatavots saskaņā ar likuma „Par Latvijas Republikas dalību Kioto protokola elastīgajos mehānismos” 10.panta trešās daļas 2. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar spēkā esošo Ministru kabineta (turpmāk – MK) 2010.gada 8.jūnija noteikumu Nr.521 „Klimata pārmaiņu finanšu instrumenta finansēto projektu atklāta konkursa „Kompleksi risinājumi siltumnīcefekta gāzu emisiju samazināšanai ražošanas ēkās ” nolikums” (turpmāk – MK noteikumi Nr.521) 77.punku Klimata pārmaiņu finanšu instrumenta (turpmāk – KPFI) finansējuma saņēmējs piecus gadus pēc projekta līguma termiņa beigām katru gadu veic projekta rezultātu monitoringu un līdz nākamā gada 31.janvārim iesniedz atbildīgajā iestādē projekta rezultātu monitoringa pārskatu (turpmāk – monitoringa pārskats). Ja atbilstoši finansējuma saņēmēja iesniegtajam monitoringa pārskatam par pirmo un otro ēkas ekspluatācijas gadu pēc projekta pabeigšanas tiek konstatēts, ka projekta iesniegumā norādītais plānotais oglekļa dioksīda emisiju samazinājums gadā, salīdzinot ar monitoringa pārskatā norādīto vidējo samazinājumu netiek sasniegts finansējuma saņēmējam ir jāizstrādā un jāīsteno pasākumu plāns oglekļa dioksīda emisiju samazinājuma neatbilstības novēršanai (turpmāk – plāns). MK noteikumu Nr. 521 87.punkts nosaka, ka plānā ietver argumentētus siltumenerģijas patēriņa samazināšanas organizatoriskos un tehniskos pasākumus telpu temperatūras kontrolei un regulēšanai un, ja nepieciešams, citus energoaudita pārskatā iekļautos pasākumus, kas netika veikti projekta līguma ietvaros vai netika veikti pietiekami kvalitatīvi. Savukārt MK noteikumu Nr. 521 90.punkts nosaka, ka, ja Vides investīciju fonds atbilstoši finansējuma saņēmēja iesniegtajam monitoringa pārskatam par trešo un ceturto ēkas ekspluatācijas gadu pēc projekta pabeigšanas atkārtoti konstatē, ka projekta iesniegumā norādītais oglekļa dioksīda emisiju plānotais samazinājums gadā, salīdzinot ar monitoringa pārskatā norādīto vidējo samazinājumu, nav sasniegts, Vides investīciju fonds aprēķina oglekļa dioksīda emisiju samazinājuma neatbilstības apmēru un ir tiesīga pieņemt lēmumu par projektam izmaksāto finanšu instrumenta līdzekļu atzīšanu par neattiecināmiem un uzsākt finanšu instrumenta līdzekļu atgūšanu.  Pašreiz spēkā esošā MK noteikumu Nr.521 tiesiskā regulējuma ietvaros Vides aizsardzības un reģionālās attīstības ministrija kā KPFI atbildīgā iestāde ir saskārusies ar šādām problēmām.  1) Esošais regulējums ir nepilnīgs attiecībā uz projektu rezultātu monitoringa gadiem, par kuriem aprēķina oglekļa dioksīda emisijas samazinājuma neatbilstību. MK noteikumu projekts paredz iespēju finansējuma saņēmējam īstenot plānu neatbilstības novēršanai jebkurā no monitoringa gadiem un oglekļa dioksīda emisijas samazinājuma neatbilstības noteikšanai tiek ņemti vērā 5 monitoringa gadi, kuros ir labākais sasniegtais rezultāts.  2) Esošajā regulējumā nav norādīts monitoringa perioda un monitoringa gada sākuma un beigu datums, kā arī nav atrunāts, ka projekta monitorings tiek apturēts laikā, kad finansējuma saņēmējs īsteno papildu pasākumus. Tādejādi rodas situācija, kad gan pēc projekta īstenošanas, gan pēc plāna īstenošanas nav pilns kalendārais gads, lai novērtētu projekta līgumā noteikto sasniedzamo rezultātu un monitoringa plānā norādīto sasniegto rezultātu. Papildus minētajam spēkā esošajā regulējumā nav skaidra atskaites punkta (noslēguma maksājums, nodošana ekspluatācijā utml), kurš tiek uzskatīts par projekta pabeigšanas datumu, līdz ar to tas ietekmē laiku, kad projektam sākas monitoringa periods un kuru monitoringa gadu rezultāti tiek ņemti vērā, aprēķinot neatbilstību. MK noteikumu projekts definē monitoringa gada sākuma un beigu datumu, kā arī konkretizē, ka par nepilnu monitoringa gadu neatbilstību neaprēķina.  3) Esošais regulējums ir neskaidrs attiecībā uz plānā iekļaujamajiem pasākumiem. MK noteikumu projekts paredz uzskaitījumu pasākumiem, kas var tikt ietverti plānā neatbilstības novēršanai. Attiecībā uz finansējuma saņēmēju projektiem, kuri monitoringa periodā projekta līgumā noteikto rādītāju nesasniedz, MK noteikumu projekts paredz novērst nepilnības esošajā tiesiskajā regulējumā, tādā veidā nodrošinot, ka spēkā esošajā regulējumā ietvertā pieeja par pasākumu plāna īstenošanu neatbilstības novēršanai tiktu piemērota saprotamāk un veicinātu projekta rezultātu sasniegšanu. Šiem finansējuma saņēmējiem ir tiesības vērsties ar iesniegumu par projekta monitoringa termiņa pagarināšanu un atkārtoti iesniegt plānu, kurā var iekļaut papildu pasākumus un sniegt argumentētu informāciju par iepriekš neparedzamiem vai neatkarīgiem ārējiem apstākļiem, kas ir ietekmējuši projekta līgumā un projekta iesniegumā noteikto rezultātu sasniegšanu.  4) Esošais regulējums ir nepilnīgs attiecībā uz atbildīgās iestādes lēmuma pieņemšanas kārtību par projektam izmaksāto KPFI līdzekļu atzīšanu par neattiecināmiem un KPFI līdzekļu atgūšanu, gadījumos, kad no finansējuma saņēmēja neatkarīgu apstākļu dēļ projekta līgumā noteiktais oglekļa dioksīda emisiju samazinājuma gadā netiek sasniegts (piemēram, laika apstākļi, silts ziemas periods vairākus gadus pēc kārtas). Attiecībā uz lēmumu pieņemšanas kārtību MK noteikumu projekts aritmētiski pilnveido neatbilstības aprēķināšanas formulu, kā arī atbilstoši pilnveidotajam uzskaitījumam par plānā iekļautajiem pasākumiem, pilnveido formulējumu par apstākļiem, kurus ņem vērā pie lēmuma par finanšu instrumenta līdzekļu atgūšanu pieņemšanas.  5) Esošais regulējums nav izsmeļošs attiecībā uz situācijām saistībā ar projektu monitoringu un tā principiem. MK noteikumu projekts paredz sagatavot vadlīnijas, kurās nosaka finanšu instrumenta ietvaros īstenoto projektu rezultātu monitoringa principus, aktivitātes, kas iekļaujamas plānā, un kārtību, kādā tiek aprēķināts un projekta rezultātu monitoringa pārskatā ņemts vērā oglekļa dioksīda emisijas samazinājums gadā, ja finansējuma saņēmējs pēc projekta īstenošanas termiņa beigām ēkā ir veicis papildu pasākumus un, ja ir radušies iepriekš neparedzami vai no finansējuma saņēmēja gribas neatkarīgi ārēji apstākļi, kas ir ietekmējuši projekta līgumā noteikto rezultātu sasniegšanu.  MK noteikumu projekta mērķis kopumā ir novērst nepilnības spēkā esošajā tiesiskajā regulējumā par KPFI ietvaros īstenoto projektu monitoringa periodu un principiem, kā arī veicināt projekta rezultātu sasniegšanu.  MK noteikumu projekts neietekmē projektu konkursa vērtēšanas rezultātus.  Atsevišķiem projektiem monitoringa periods ir jau noslēdzies. Ar grozījumiem MK noteikumos Nr. 521 tiks nodrošināts, ka monitoringa kārtība neietekmēs nelabvēlīgi finansējuma saņēmējus, kuriem monitoringa periods ir noslēdzies un tie ir sasnieguši projekta līgumā noteikto sasniedzamo rādītāju atbilstoši spēkā esošajam tiesiskajam regulējumam.  Sagatavotais MK noteikumu projekts paredz izdarīt šādus grozījumus MK noteikumos Nr. 521:   * precizēt 85. punktu. Konkretizēts monitoringa perioda un monitoringa gada sākuma un beigu datums, kā arī paredzēta iespēja veikt plānu pirmajos četros monitoringa gados. Papildināts ar termiņu, kādā Vides investīciju fonds izskata monitoringa pārskatu; * precizēt 86.punktu. Noteikts, ka, ja finansējuma saņēmējs neiesniedz monitoringa pārskatu vai pasākuma plānu šajos noteikumos minētajā termiņā, Vides investīciju fondam ir tiesības aprēķināt oglekļa dioksīda emisijas neatbilstību par pilnu monitoringa gadu; * precizēt 87. punktu. Precizēti pasākumi kādus var iekļaut pasākuma plānā. Papildus energoefektivitātes pasākumiem ir jābūt neatkarīga eksperta ēku energoefektivitātes jomā apstiprinātam Noteikts, ka pasākuma plānā var paredzēt papildu energoefektivitāti uzlabojošas aktivitātes un sniegt argumentētu informāciju par iepriekš neparedzamiem vai neatkarīgiem ārējiem apstākļiem, kas ir ietekmējuši projekta līgumā noteikto rezultātu sasniegšanu; * precizēt 88.punktu. No sākotnējās redakcijas svītrots punkts par to, ka plānu izstrādā un īsteno katrai projekta ēkai atsevišķi, jo šāds projektā ir kopējais sasniedzamais rezultāts un šāds punkts būtu pretrunā ar grozījumiem, kas paredz iespēju veikt papildu pasākumus. Paredzēts, ka Vides investīciju fonds pārbauda plāna atbilstību noteikumiem un apstiprina to; * precizēt 89. punktu. Precizēts, ka projekta rezultātu monitorings tiek apturēts laikā, kad finansējuma saņēmējs īsteno plānā paredzētos papildu pasākumus; * papildināt ar jaunu 89.1 punktu. Paredzēta kārtībā, kādā finansējuma saņēmējs var lūgt pagarināt projekta monitoringa periodu un piemērot pilnveidoto monitoringa kārtību; * precizēt 90. punktu. Punktā noteiktā prasība paredz, ka nosakot dioksīda emisijas samazinājuma neatbilstību, ņem vērā piecos gados sasniegto vidējo oglekļa dioksīda emisiju samazinājuma gadā; * precizēt 91.punktu. Konkretizēti projekta rezultātu monitoringa gadi, kuri tiek ņemti vērā aprēķinot atgūstamo neattiecināmo līdzekļu apjomu. Pilnveidota formula, pēc kuras aprēķina neattiecināmo līdzekļu apmēru; * papildināt ar jaunu 92. punktu, kurā noteikts, ka atbildīgā iestāde, novērtējot projekta rezultātu un pieņemot lēmumu par projektam izmaksāto finanšu instrumenta līdzekļu atzīšanu par neattiecināmiem, ņem vērā papildu pasākumus, kā arī neatkarīgus ārējus apstākļus, kas ir ietekmējuši projekta līgumā un projekta iesniegumā noteikto rezultātu sasniegšanu; * papildināt ar jaunu 93.punktu, kurā tiek noteikts, ka atbildīgā iestāde sadarbībā ar Vides investīciju fondu sagatavo un publicē atbildīgās iestādes un „Vides investīciju fonds” tīmekļa vietnē vadlīnijas projektu rezultātu monitoringa izvērtēšanai un kompensējošo pasākumu piemērošanai. Vadlīnijās nosaka kārtību, kādā tiek aprēķināts un monitoringa pārskatā ņemts vērā oglekļa dioksīda emisijas samazinājums, ja finansējuma saņēmējs pēc projekta īstenošanas termiņa beigām ir veicis papildu energoefektivitātes pasākumus vai projekta līgumā noteikto rezultātu ietekmē iepriekš neparedzami vai neatkarīgi ārējie apstākļi; * papildināts ar jaunu 94.punktu (noslēguma jautājums). Tiek nodrošināts, ka MK noteikumu projekts nelabvēlīgi neietekmē tos finansējuma saņēmējus, kuriem monitoringa periods ir beidzies vai turpinās un, kuri spēj sasniegt projekta līgumā noteikto rādītāju atbilstoši spēkā esošajam tiesiskajam regulējumam. |
| 3. | Projekta izstrādē iesaistītās institūcijas | Vides aizsardzības un reģionālās attīstības ministrija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | KPFI konkursu finansējuma saņēmēji, kas nesasniedz projekta līgumā noteikto sasniedzamo rādītāju. |
| 2. | Tiesiskā regulējuma ietekme uz tautsaimniecību un administratīvo slogu | MK noteikumu projekta pieņemšana dod iespēju nodrošināt projekta līgumā sasniedzamo rezultātu, tādejādi atstājot KPFI finansējumu Latvijas tautsaimniecības apritē. Tas radīs nelielu administratīvā sloga palielināšanos finansējuma saņēmējiem, taču pamatā tiek saglabāta finansējuma administrēšanas iepriekšējā pieeja. Spēkā esošā redakcija paredz pienākumu iesniegt plānu oglekļa dioksīda emisijas samazināšanas novēršanai un MK noteikumu projekts tikai precizē, ka plānam jābūt neatkarīga eksperta sagatavotam. Neatkarīgo ekspertu kompetenci šajā jomā nosaka MK .2013.9.jūlija noteikumi Nr. 382 „Noteikumi par neatkarīgiem ekspertiem ēku energoefektivitātes jomā” . |
| 3. | Administratīvo izmaksu monetārs novērtējums. | Administratīvo izmaksu novērtējums veikts no šādiem pieņēmumiem un informācijas par iespējamām neatkarīgo ekspertu pakalpojuma cenām:  C = (f x l) x (n x b), kur  f – finanšu līdzekļu apjoms, kas nepieciešams, lai nodrošinātu projektā paredzētā informācijas sniegšanas pienākuma izpildi (stundas samaksas likme, ieskaitot virsstundas vai stundas limitu ārējo pakalpojumu sniedzējiem, ja tādi ir)  Neatkarīga eksperta saskaņojums papildu pasākumiem oglekļa dioksīda neatbilstības novēršanai izmaksātu atkarībā no objekta – ja objekta būtu mazs, tad izmaksas varētu būt līdz 500 EUR, bet lielajiem objektiem iespējams būtu jāveic atkārtots energoaudits un pēc būtības jāizvērtē, kas ir uzlabojums plānā oglekļa dioksīda neatbilstības novēršanai izmaksas varētu būt līdz 2000EUR. Vidēji 500 EUR par plānu;  l – laika patēriņš, kas nepieciešams, lai sagatavotu informāciju, kuras sniegšanu paredz projekts (sagatavošanai (vietas apmeklēšana, esošās dokumentācijas izskatīšana, priekšlikumu sagatavošana, paraksts) vidēji būtu nepieciešamas 3 dienas, 24 h, bet samaksa nosakāma par vienu atzinumu kopā)  n – subjektu skaits, uz ko attiecas projektā paredzētās informācijas sniegšanas prasības (aptuveni 2 finansējuma saņēmēji šajā KPFI konkursā);  b – cik bieži gada laikā projekts paredz informācijas sniegšanu (1 reizi)  C – informācijas sniegšanas pienākuma radītās izmaksas jeb administratīvās izmaksas  (500x1)x(2x1)=1000 EUR |
| 4. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| Plānotās sabiedrības līdzdalības un komunikācijas aktivitātes saistībā ar projektu | | MK noteikumu projekts ievietots Vides aizsardzības un reģionālās attīstības ministrijas tīmekļa vietnē 2017.gada janvārī. |
| Sabiedrības līdzdalība projekta izstrādē | | MK noteikumu projekta izstrādes posmā komentārus par noteikumu projektu sniedza SIA „Vides investīciju fonds”, kas veic KPFI projektu monitoringu. |
| Sabiedrības līdzdalības rezultāti | | MK noteikumu projekta izstrādē ņemti vērā daļa no SIA „Vides investīciju fonds” priekšlikumiem. |
| Cita informācija | |  |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | MK noteikumu projekta izpildi nodrošinās Vides aizsardzības un reģionālās attīstības ministrija un SIA „Vides investīciju fonds”. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem | MK noteikumu projekts šo jomu neskar. |
| 3. | Cita informācija | Nav |

Anotācijas III, IV, V sadaļa – MK noteikumu projekts šīs jomas neskar.

Vides aizsardzības un reģionālās attīstības ministrs K.Gerhards

Vīza: valsts sekretārs R.Muciņš

2017.01.19. 14:51

I.Vonda

67026554, [ilze.vonda@varam.gov.lv](mailto:ilze.vonda@varam.gov.lv)